รมว.แรงงาน ให้โอวาทแก่เยาวชนตัวแทนประเทศไทยที่จะเข้าร่วมการแข่งขันฝีมือแรงงานอาเซียน ครั้งที่ 12 เพื่อสร้างขวัญและกำลังใจก่อนการแข่งขันจะเริ่มปลายเดือน ส.ค.นี้ เน้นย้ำให้เป็นคนเก่งและคนดี สร้างชื่อเสียงให้กับประเทศไทย
พลตำรวจเอก อดุลย์  แสงสิงแก้ว รัฐมนตรีว่าการกระทรวงแรงงาน กล่าวให้โอวาทและอวยพรแก่คณะเยาวชนตัวแทนประเทศไทย จำนวน 52 คน ที่จะเข้าร่วมการแข่งขันฝีมือแรงงานอาเซียน ครั้งที่ 12 ระหว่างวันที่ 31 สิงหาคม  – 2 กันยายนนี้ ว่าในนามของรัฐบาลและนายกรัฐมนตรีมีความยินดีและภูมิใจอย่างยิ่งกับตัวแทนประเทศไทยที่จะเข้าร่วมการแข่งขันฝีมือแรงงานอาเซียน ครั้งที่ 12  ซึ่งประเทศไทยเป็นเจ้าภาพจัดการแข่งขัน ที่ศูนย์แสดงสินค้าและการประชุมอิมแพ็ค เมืองทองธานี จึงขอให้กำลังใจตัวแทนประเทศไทยทั้ง 52 คน จงภาคภูมิใจที่ได้เป็นตัวแทนของประเทศ ขอให้ทุกคนแสดงความสามารถให้เต็มที่ เคารพกติกาการแข่งขัน ซึ่งสิ่งที่รัฐบาลต้องการนอกจากด้านการเพิ่มขีดความสามารถในการแข่งขันของประเทศและการพัฒนาทรัพยากรมนุษย์แล้ว แต่อีกสิ่งที่ต้องการ คือ อยากให้เยาวชนไทยมีวินัย สปิริตในการแข่งขัน ทำตามกฎกติกา แพ้-ชนะเป็นเรื่องปกติ ซึ่งการเป็นคนเก่งและเป็นคนดีเป็นสิ่งสำคัญ อย่างไรก็ตาม ขอให้ทำอย่างเต็มที่สุดความสามารถเพื่อให้เป็นที่ประจักษ์แก่นานาอารยประเทศ เพื่อนำมาซึ่งชื่อเสียงของประเทศไทย เพื่อเป็นการยกระดับสถานะของประเทศทางเศรษฐกิจและสังคมตามนโยบายของรัฐบาล อันจะนำมาซึ่งการลงทุนจากต่างประเทศ ส่งผลให้ประเทศมีรายได้และเกิดการพัฒนาที่ยั่งยืน
รัฐมนตรีว่าการกระทรวงแรงงาน กล่าวเชิญชวนประชาชนชาวไทยร่วมเป็นเจ้าภาพในการแข่งขัน และส่งกำลังใจเชียร์ตัวแทนประเทศไทย ในการแข่งขันฝีมือแรงงานอาเซียน ครั้งที่ 12 ระหว่างวันที่ 31 สิงหาคม  – 2 กันยายนนี้ ณ ที่ศูนย์แสดงสินค้าและการประชุมอิมแพ็ค เมืองทองธานี จังหวัดนนทบุรี